Tebusk

Tebusk (Camellia sinensis) er en plante hvis blader og knopper brukes til å produsere te. Den tilhører slekten Camellia i familien Theaceae.

De to hovedvariantene Camellia sinensis og Camellia sinensis var. assamica dyrkes til henholdsvistil kinesisk og indisk te. Hvit te, gul te, grønn te, oolong te, pu-erh te og svart te kommer alle fra disse to variantene av tebusken, men blir behandlet forskjellig for å oppnå varierende grad av oksidasjon, som grovt sett definerer de ulike typene.

Nomenklatur og taksonomi 
Tebusken har vært kjent og dyrket svært lenge. Linnés navn på planta i Species Plantarum (1753) var Thea sinensis. Robert Sweet skiftet alle tidligere Thea-arter til Camellia i 1818. Navnet «sinensis» betyr «fra Kina» på latin.

Slekta Camellia fikk navnet av Linné  til ære for Georg Kamel (1661-1706), en tsjekkiskfødt jesuitt, apoteker og misjonær til Filippinene som blant annet opprettet den første botaniske hagen på Filippinene.

Fire varianter av Camellia sinensis er anerkjent. Av disse blir C. sinensis og C. s. var. assamica vanligvis brukt til te. C. s. var. publimba og C. s. var. dehungensis blir iblant brukt lokalt.

Beskrivelse 
Camellia sinensis stammer fra Øst-, Sør-, og Sørøst-Asia, men dyrkes nå over hele verden i tropiske og subtropiske strøk.

Camellia sinensis er en eviggrønn busk eller et lite tre som vanligvis blir trimmet til to meter eller mindre når den dyrkes for sine blader. Den har en sterk hovedrot. Blomstene er gul-hvite, 2.5-4 cm i diameter med 7 til 8 blader.

Frøene av Camellia sinensis og Camellia oleifera kan bli presset for teolje, en søt matolje.

Bladene er 4-15 cm lange og 2-5 cm brede. Friske blader inneholder cirka 4% koffein. De unge, lysegrønne bladene er best for produksjon av te, og har korte hvite hår på undersiden. Eldre blader er dypgrønne. Forskjellige blader produserer forskjellige te-egenskaper, siden deres kjemiske sammensetning er forskjellig. Vanligvis høstes knoppene og de første to eller tre bladene til videre behandling.

Dyrking 
Camellia sinensis dyrkes hovedsakelig i tropiske og subtropiske strøk, i områder med minst 127 cm årlig nedbør. Tebusken foretrekker en næringsrik og fuktig mark under direkte eller delvis solskinn, og kan dyrkes til de amerikanske hardførhetssonene 7 til 9. Men variantene som dyrkes kommersiell kan finnes fra ekvator til Cornwall i Storbritannia. Mange av tesortene av høy kvalitet blir dyrket på store høyder, opp til  moh, hvor buskene vokser saktere og bladene dermed får en mer intensiv smak.

Tebusken vil vokse til et lite tre hvis det er uforstyrret, men dyrkede busker beskjæres til hoftehøyde for at det skal bli enklere å plukke fra dem.

Referanser

Eksterne lenker 
 

Lyngordenen
Te